Ilmoitus neuvoston asetusten (EY) N:o 3285/94 ja 519/94 mukaisen, viljellyn lohen tuontia koskevan suojatoimenpidetutkimuksen vireillepanosta



Virallinen lehti nro C 058 , 06/03/2004 s. 0007 - 0008



Ilmoitus neuvoston asetusten (EY) N:o 3285/94 ja 519/94 mukaisen, viljellyn lohen tuontia koskevan suojatoimenpidetutkimuksen vireillepanosta (2004/C 58/04) 1. PYYNTÖ Komissio on vastaanottanut Yhdistyneen kuningaskunnan ja Irlannin pyynnöt neuvoston asetusten (EY) N:o 3285/94(1) ja 519/94(2) 2 artiklaan perustuvan suojatoimenpidetutkimuksen vireille panemiseksi. Yhdistynyt kuningaskunta ja Irlanti ovat ilmoittaneet pyynnöissään komissiolle, että viljellyn Atlantin merilohen, oli se sitten fileinä, tuoreena, jäähdytettynä tai jäädytettynä, tuonnin kehitys näyttäisi edellyttävän suojatoimenpiteitä ja toimittaneet saatavilla olevan, asetuksen (EY) N:o 3285/94 10 artiklassa ja asetuksen (EY) N:o 519/94 8 artiklassa vahvistettujen perusteiden mukaisen näytön. Komissio on tutkinut, täyttyvätkö neuvoston asetusten (EY) N:o 3285/94 ja 519/94 mukaiset edellytykset tutkimuksen aloittamiseksi. 2. TARKASTELTAVANA OLEVA TUOTE Tarkasteltavana oleva tuote on viljelty lohi riippumatta siitä, onko se fileinä, tuore, jäähdytetty vai jäädytetty. Tarkasteltavana oleva tuote luokitellaan tällä hetkellä CN-koodeihin ex 0302 12 00 , ex 0303 11 00 , ex 0303 19 00 , ex 0303 22 00 , ex 0304 10 13 ja ex 0304 20 13. Nämä CN-koodit ovat ainoastaan ohjeellisia. 3. TUONNIN KASVU JA VAHINKO Yhdistynyt kuningaskunta ja Irlanti ovat toimittaneet näyttöä siitä, että tarkasteltavana olevan tuotteen tuonti yhteisöön kasvaa nopeasti sekä absoluuttisesti että suhteessa yhteisön tuotantoon ja kulutukseen. Erityisesti tuonti on kasvanut vuoden 2002 ensimmäisten yhdeksän kuukauden 238000 tonnista vuoden 2003 ensimmäisten yhdeksän kuukauden noin 273000 tonniin, mikä vastaa 14,7 prosentin lisäystä. Väitteen mukaan tarkasteltavana olevan tuotteen tuonnin suuret määrät ja alhaiset hinnat ovat muiden seurausten lisäksi vaikuttaneet kielteisesti samankaltaisten tai suoraan niiden kanssa kilpailevien tuotteiden hintoihin yhteisössä sekä yhteisön tuottajien(3) markkinaosuuteen, myymiin määriin ja veloittamiin hintoihin, mikä on johtanut yhteisön tuottajille aiheutuneeseen vakavaan haittaan. 4. MENETTELY Komissio on asetuksen (EY) N:o 3285/94 6 artiklan ja asetuksen (EY) N:o 519/94 5 artiklan säännösten mukaisesti kuullut kyseisten asetusten 4 artiklalla perustettuja neuvoa-antavia komiteoita. Kuulemisen perusteella komissio pitää ilmeisenä, että tutkimuksen vireille panemiseksi on riittävästi näyttöä, mistä syystä komissio panee vireille asetuksen (EY) N:o 3285/94 6 artiklan ja asetuksen (EY) N:o 519/94 5 artiklan mukaisen tutkimuksen. 4.1 Tutkimuksen laajuus Tutkimuksessa määritellään, ovatko suojatoimenpiteet neuvoston asetusten (EY) N:o 3285/94 ja 519/94 mukaisesti perusteltuja. Erityisesti tutkimuksessa pyritään määrittelemään, tuodaanko tarkasteltavana olevaa tuotetta ennalta arvaamattomien tapahtumien seurauksena yhteisöön niin merkittävästi kasvaneina määrinä ja/tai sellaisin ehdoin, että se aiheuttaa tai uhkaa aiheuttaa vakavaa haittaa yhteisön tuottajille. a) Kyselylomakkeet Saadakseen tutkimuksen kannalta tarpeellisina pitämänsä tiedot komissio lähettää kyselylomakkeet samankaltaisten tuotteiden tai suoraan niiden kanssa kilpailevien tuotteiden tiedossa oleville tuottajille yhteisössä ja tällaisten tuottajien järjestöille, tarkasteltavana olevan tuotteen tiedossa oleville viejille/tuottajille yhteisön ulkopuolella ja yhteisöön tuojille sekä näiden viejien/tuottajien ja tuojien tiedossa oleville järjestöille. Kaikkien osapuolten pitäisi ottaa komissioon faksitse yhteyttä viipymättä, viimeistään tämän ilmoituksen 5 kohdan a alakohdassa annetussa määräajassa, ja tarvittaessa pyytää kyselylomake. b) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa sekä toimittamaan tiedot ja asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 5 kohdan b alakohdassa annetussa määräajassa. Komissio myös kuulee asianomaisia osapuolia pyynnöstä edellyttäen, että ne pystyvät osoittamaan, että tutkimuksen tulos todennäköisesti vaikuttaa niihin ja että niiden kuulemiseen on olemassa erityisiä syitä. Pyyntö on esitettävä tämän ilmoituksen 5 kohdan c alakohdassa annetussa määräajassa. 4.2 Yhteisön edun arviointimenettely Jos tutkimuksessa vahvistuu, että tarkasteltavana olevaa tuotetta tuodaan yhteisöön niin merkittävästi kasvaneita määriä ja/tai sellaisin ehdoin, että se aiheuttaa tai uhkaa aiheuttaa vakavaa haittaa yhteisön tuottajille ja näin ollen oikeuttaa suojatoimenpiteiden toteuttamisen, päätös siitä, edellyttääkö yhteisön etu toimenpiteitä, tehdään eri osapuolten, mukaan luettuina yhteisön tuottajien, käyttäjien ja kuluttajien, kokonaisuutena tarkasteltujen etujen arvioinnin perusteella. Jotta komissio voisi vankalta pohjalta ottaa huomioon kaikki näkökannat ja tiedot tehdessään päätöstä siitä, onko toimenpiteiden käyttöönotto yhteisön edun mukaista, yhteisön tuottajat, tuojat, niitä edustavat järjestöt, edustavat käyttäjät ja edustavat kuluttajajärjestöt voivat ilmoittautua ja antaa komissiolle tietoja tämän ilmoituksen 5 kohdan c alakohdassa annetussa määräajassa, jos ne osoittavat, että niiden toiminnan ja tarkasteltavana olevan tuotteen välillä on kiistaton yhteys. Osapuolet, jotka ovat ilmoittautuneet annetussa määräajassa, voivat tämän ilmoituksen 5 kohdan c alakohdassa annetussa määräajassa myös pyytää tulla kuulluiksi esittäen erityiset syyt sille, miksi niitä olisi kuultava. On huomattava, että toimitetut tiedot otetaan huomioon ainoastaan, jos niitä toimitettaessa esitetään niitä tukeva tosiasiallinen näyttö. 5. MÄÄRÄAJAT a) Kyselylomakkeet Kyselylomakkeen haluavien asianomaisten osapuolten on pyydettävä lomake mahdollisimman pian, kuitenkin viimeistään kymmenen päivän kuluttua tämän ilmoituksen julkaisemisesta Euroopan unionin virallisessa lehdessä. b) Osapuolten ilmoittautuminen, täytettyjen kyselylomakkeiden palauttaminen ja muiden tietojen toimittaminen Jotta asianomaisten osapuolten huomautukset voitaisiin ottaa tutkimuksessa huomioon, osapuolten on ilmoittauduttava komissiolle, esitettävä näkökantansa ja toimitettava täytetyt kyselylomakkeet tai muut tiedot 21 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta. Huomiota pyydetään kiinnittämään siihen tosiasiaan, että useimpien neuvoston asetuksissa (EY) N:o 3285/94 ja 519/94 vahvistettujen menettelyä koskevien oikeuksien käyttö edellyttää osapuolten ilmoittautumista edellä mainitussa määräajassa. c) Asianomaisten osapuolten kuuleminen Neuvoston asetuksen (EY) N:o 3285/94 6 artiklan 4 kohdan ja neuvoston asetuksen (EY) N:o 519/94 5 artiklan 4 kohdan mukaisesti asianomaiset osapuolet voivat myös pyytää tulla komission kuulemiksi 21 päivän kuluessa tämän ilmoituksen julkaisemisesta Euroopan unionin virallisessa lehdessä. 6. KIRJALLISET HUOMAUTUKSET, KYSELYVASTAUKSET JA KIRJEENVAIHTO Kaikki merkitykselliset tiedot on ilmoitettava komissiolle. Asianomaisten osapuolten on esitettävä kaikki näkökannat ja pyynnöt kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin-, faksi- ja/tai teleksinumero. Komission yhteystiedot: European Commission Directorate General for Trade Directorate B Office: J-79 5/16 B - 1049 Brysseli Faksi (32-2) 295 65 05 Teleksi: COMEU B 21877 7. YHTEISTYÖSTÄ KIELTÄYTYMINEN Jos tietoja ei toimiteta määräajassa tai tutkimusta merkittävästi vaikeutetaan, myönteiset tai kielteiset päätelmät voidaan tehdä käytettävissä olevien tietojen perusteella. Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. 8. TUTKIMUKSEN AIKATAULU Asetuksen (EY) N:o 3285/94 7 artiklan ja asetuksen (EY) N:o 519/94 6 artiklan mukaisesti tutkimus pyritään saamaan päätökseen yhdeksän kuukauden kuluessa tämän ilmoituksen julkaisemisesta Euroopan unionin virallisessa lehdessä. Poikkeusolosuhteissa tutkimusta voidaan pidentää enintään kahdella kuukaudella. Jos määräaikaa jatketaan, komissio julkaisee Euroopan unionin virallisessa lehdessä ilmoituksen, jossa vahvistetaan jatkoajan kesto ja esitetään yhteenveto sen syistä. (1) EYVL L 349, 31.12.1994, s. 53. (2) EYVL L 67, 10.3.1994, s. 67. (3) "Yhteisön tuottajat" kattavat neuvoston asetuksen (EY) N:o 3285/94 5 artiklan 3 kohdan c alakohdassa annetun määritelmän mukaiset yhteisön tuottajat ja neuvoston asetuksen (EY) N:o 519/94 15 artiklan 1 kohdassa tarkoitetut samanlaisten tai suoraan kilpailevien tuotteiden tuottajat yhteisössä.